**Informatīvais ziņojums**

**Par finansējuma iekļaušanu likumprojektā “Par valsts budžetu 2019.gadam” un likumprojektā “Par vidēja termiņa budžeta ietvaru 2019., 2020. un 2021.gadam”, nodrošinot obligātā iepirkuma komponentes vidēja līmeņa ierobežošanu un aizsargāto lietotāju atbalstu**

Informatīvais ziņojums sagatavots ar mērķi iekļaut likumprojektā “Par valsts budžetu 2019.gadam” un likumprojektā “Par vidēja termiņa budžeta ietvaru 2019., 2020. un 2021.gadam” finansējumu akciju sabiedrībai “Enerģijas publiskais tirgotājs” par obligātā iepirkuma komponentes (turpmāk - OIK) vidēja līmeņa ierobežošanu, tai skaitā atbalsta izdevumu kompensēšanu par 2017.gadu.

Ministru kabineta 2017.gada 22.septembra rīkojuma Nr.530 “Par konceptuālo ziņojumu “Kompleksi pasākumi elektroenerģijas tirgus attīstībai”” 2.2.apakšpunkts paredzēja likumprojektā “Par valsts budžetu 2018.gadam” un likumprojektā “Par vidēja termiņa budžeta ietvaru 2018., 2019. un 2020.gadam” tajā skaitā iekļaut finansējumu OIK vidējā līmeņa ierobežošanai. Saskaņā ar minēto rīkojumu OIK vidējā līmeņa ierobežošana tika paredzēta 25,79 *euro*/MWh apmērā, kas noteica šiem pasākumiem nepieciešamo finansējumu 2018.gadā – 79 952 223 *euro* apmērā. Saskaņā ar minētā rīkojuma 4.punktu, gadījumā, ja likumā “Par valsts budžetu 2018.gadam” Ekonomikas ministrijas budžeta apakšprogrammā 29.02.00 “Elektroenerģijas lietotāju atbalsts” paredzētais finansējums ir mazāks par faktiski nepieciešamo, papildus nepieciešamais finansējums tiek nodrošināts, veicot apropriācijas pārdali no citām valsts budžeta programmām.

Saskaņā ar revidēto akciju sabiedrības “Enerģijas publiskais tirgotājs” 2017.gada pārskatu faktiskais 2017.gada obligātā iepirkuma izmaksu pārsniegums pār ieņēmumiem ir 89 150 943 *euro*. Akciju sabiedrībai “Enerģijas publiskais tirgotājs” ir veikta samaksa 79 952 223 *euro* apmērā piešķirto valsts budžeta līdzekļu ietvaros un iztrūkstošā /nesaņemtā daļa par obligātā iepirkuma izdevumu kompensāciju par 2017.gadu ir **9 198 720 *euro***.

Faktiskais 2017.gada obligātā iepirkuma izmaksu pārsniegums pār ieņēmumiem, galvenokārt, saistīts ar zemāku kā prognozēts elektroenerģijas patēriņu Latvijā, atšķirībām starp prognozētajām un faktiskajām elektroenerģijas cenām *Nord Pool* elektroenerģijas biržā[[1]](#footnote-2) un lielākiem iepirktajiem elektroenerģijas apjomiem obligātā iepirkuma ietvaros.

Akciju sabiedrība “Enerģijas publiskais tirgotājs” ir veikusi obligātā iepirkuma izmaksu pārrēķinu (skatīt Tabulu), ņemot vērā atjaunotās obligātā iepirkuma *Nord Pool Spot* cenu, elektroenerģijas patēriņu un citus obligātā iepirkuma izmaksas ietekmējošus faktorus, atbilstoši spēkā esošajam regulējumam.

Tabula

**Obligātā iepirkuma izmaksu pārrēķins**

|  |  |
| --- | --- |
|  | **2017 fakts** |
| OIK ieņēmumi, milj. *euro,* | 177,8 |
| Elektroenerģijas realizācijas neto ieņēmumi *Nord Pool* elektroenerģijas biržā, milj. *euro* | 53,5 |
| Elektroenerģijas iepirkuma izmaksas, milj. *euro,* | 320,2 |
| *t.sk.* obligātā iepirkuma neto izmaksas, milj. *euro* | 267,0 |
| Obligāta iepirkuma neto izmaksu pārsniegums pār ieņēmumiem, milj. *euro* | -89,2 |
| 2017.gadā veiktā samaksa AS “Enerģijas publiskais tirgotājs” par obligātā iepirkuma izdevumu kompensāciju | 79,95 |
| Atlikušais dotācijas maksājums par 2017.gadu | 9,2 |

Avots: akciju sabiedrība “Enerģijas publiskais tirgotājs”

Tā kā akciju sabiedrība “Enerģijas publiskais tirgotājs” ir iekļauta pie vispārējā valdības institucionālā sektora komersantiem[[2]](#footnote-3) un tā veiktās aktivitātes saistībā ar obligātā iepirkuma īstenošanu un OIK ieņēmumu saņemšanu no klientiem ir pieklasificētas kā valsts budžeta ieņēmumi un izdevumi to rašanās gadā, OIK vidējā līmeņa ierobežošanas un energoietilpīgo uzņēmumu atbalsta izdevumu kompensēšana par 2017.gadu akciju sabiedrībai “Enerģijas publiskais tirgotājs” ir klasificējami kā budžeta izdevumi 2017.gadā. Obligātā iepirkuma izdevumu kompensācija akciju sabiedrībai “Enerģijas publiskais tirgotājs” par 2017.gadu pilnā apmērā uz 2019.gada valsts budžetu negatīvo iespaidu neatstās.

Izdevumu kompensācijas nesaņemšanas pilnā apmērā gadījumā, pieaugs finanšu izmaksas, kas palielinās obligātā iepirkuma administrēšanas izmaksas, kā arī radīs grūtības auditoriem pamatot t.s. “aģenta principa” saglabāšanu akciju sabiedrības darbībā, kas ļauj obligātā iepirkuma ieņēmumus un izdevumus atspoguļot akciju sabiedrības “Enerģijas publiskais tirgotājs” bilancē, nevis peļņas un zaudējumu aprēķinā, kas ietekmētu visa koncerna peļņas rādītājus, apgrūtinot dividenžu izmaksu.

**Priekšlikumi turpmākai rīcībai:**

1. Likumprojekta “Par valsts budžetu 2019.gadam” un likumprojekta “Par vidēja termiņa budžeta ietvaru 2019., 2020. un 2021.gadam” sagatavošanas procesā Finanšu ministrijai nepieciešams palielināt valsts budžeta dotāciju no vispārējiem ieņēmumiem un attiecīgi izdevumus 2019.gadā par 9 198 720 *euro* Ekonomikas ministrijas budžeta apakšprogrammā 29.02.00 “Elektroenerģijas lietotāju atbalsts”, lai nodrošinātu OIK vidējā līmeņa ierobežošanas izdevumu kompensēšanu par 2017.gadu.
2. Papildu izdevumi 9 198 720 *euro* apmērā OIK līmeņa ierobežošanai tika uzskaitīti kā vispārējās valdības izdevumi 2017.gadā, tādējādi priekšlikuma 1.punktā noteiktais uzdevums nerada negatīvu ietekmi uz vispārējās valdības budžeta bilanci 2019.gadā.

1. Informāciju par faktiskajām elektroenerģijas cenām *Nord Pool* elektroenerģijas biržā var aplūkot šajā vietnē: <https://www.nordpoolgroup.com/Market-data1/Dayahead/Area-Prices/LV/Hourly/?view=table> [↑](#footnote-ref-2)
2. Centrālās statistikas pārvaldes publicētais Valsts struktūru kontrolēto un finansēto komercsabiedrību saraksts (ISK2013 kods - S130130), <http://www.csb.gov.lv/isk2013/org/S130130> [↑](#footnote-ref-3)